गण्डकी प्रदेशको नाम तमुवान मगरात राख्नुपर्ने माग राख्दै तमुवान मगरात संघर्ष समिति र नेपाल आदिवासी जनजाति महासंघले गरेको गण्डकी बन्दले सोमबार बिहानैदेखि त्यस क्षेत्रको जनजीवन प्रभावित भएको छ।
बन्दका कारण गण्डकी प्रदेशका ११ जिल्लामा सार्वजनिक गाडी चलेका छैनन्। पोखराबाट धौरागिरी बाग्लुङ, मुस्ताङ, पर्वत म्यादी तनहुँ, स्याङजा, लमजुङ, गोरखा र कास्कीकै ग्रामीण भेगका लागि छुट्ने सार्वजनिक गाडी नचल्दा यात्रु मर्कामा परेका छन्। बिहानैदेखि सार्वजनिक सवारीसाधन नचल्दा विभिन्न ठाउँमा आवतजावत गर्नुपर्ने यात्रु मर्कामा परेका छन्। यसैगरी बजार तथा शैक्षिक संस्था पनि बन्द भएका छन्। पोखरामा बिहानैदेखि पानी परे पनि बन्दकर्ता बजारका विभिन्न चोकमा बसेका छन्। बन्द अहिलेसम्म शान्तिपूर्ण नै रहेको कास्की प्रहरीले जनाएको छ। प्रदेशसभा बैठकले साविक प्रदेश नं ४ को नाम गण्डकी राख्ने प्रस्तावलाई गत शुक्रबार दुई तिहाई बहुमतले पारित गरेको थियो।